ทริกเกอร์ฟันด์เข้าเป้าแค่10จาก21กอง
กองทุนทริกเกอร์ฟันด์ บริหารเข้าเป้า 10 กองทุน พลาดเป้าถึง 11 กองทุน เตือนนักลงทุนเข้าใจความเสี่ยงก่อนลงทุน
26 ก.ค. 2555

กองทุนทริกเกอร์ฟันด์ บริหารเข้าเป้า 10 กองทุน พลาดเป้าถึง 11 กองทุน เตือนนักลงทุนเข้าใจความเสี่ยงก่อนลงทุน
นายสถาปนะ เลี้ยวประไพ ประธานเจ้าหน้าที่บริหารสมาคมบริษัทจัดการลงทุน เปิดเผยว่า สมาคมบริษัทได้ติตามผลงานของกองทุนทริกเกอร์ ฟันด์และทาร์เก็ต ฟันด์ที่เสนอขายในช่วงที่ผ่านมา พบว่ากองทุนที่ผลตอบแทนถึงเป้าหมายและปิดกองทุนไปแล้วมีจำนวน 21 กองทุน โดยมี 10 กองทุน คิดเป็นสัดส่วน 48% ที่ผลตอบแทนได้ตามเป้าเฉลี่ยประมาณ 11% และกองทุนที่ไม่ถึงเป้าหมาย 11 กองทุน หรือคิดเป็น 52%
“หากมองในภาพรวมแล้วกองทุนทริกเกอร์ฟันด์ยังให้ผลตอบแทนเป็นบวกถึง 16 กองทุน หรือคิดเป็น 76% โดยให้ผลตอบแทนเฉลี่ยประมาณ 8.5% และมีเพียง 5 กองทุน คิดเป็นสสัดส่วน 24% มีผลตอบแทนเฉลี่ยติดลบ 9%  ดังนั้นนักลงทุนที่ลงทุนในกองทุนทริกเกอร์ฟันด์ต้องเข้าใจถึงความเสี่ยงของกองทุนด้วย”นายสถาปนะ กล่าว
อย่างไรก็ตามกองทุนประเภทนี้ยังเป็นที่สนใจของนักลงทุน โดยเฉพาะในช่วงที่หุ้นปรับตัวลงมามาก ทำให้ 6 เดือนแรกของปีนี้มีการเสนอขายกองทุนหุ้นทริกเกอร์ ฟันด์และทาร์เก็ต ฟันด์ ออกใหม่จำนวน 13 กองทุน มูลค่ารวมกว่า 3.75 พันล้านบาท โดยตั้งเป้าผลตอบแทนส่วนใหญ่อยู่ในช่วง 8-10%
“ทริกเกอร์ฟันด์และทาร์เก็ตฟันด์ อาจมีข้อดีในเรื่องของการกำหนดผลตอบแทนที่ชัดเจน แต่หากลงทุนในกองทุนหุ้นเองตั้งแต่ต้นปีก็จะได้ผลตอบแทนที่สูงกว่ากองทุนทริกเกอร์ฟันด์”นายสถาปนะ กล่าว